**NOTĂ INFORMATIVĂ**

**la proiectul Hotărîrii Guvernului “Cu privire la aprobarea cerințelor minime de securitate privind exploatarea sistemelor de distribuție a gazelor combustibile naturale“**

 În confomitate cu prevederile Legii nr. 116 din 18.05.2012 privind securitatea industrială a obiectelor industriale periculoase (Monitorul Oficial al Republicii Moldova, 2012, nr. 135-141, art. 445), Ministerul Economiei este Organ abilitat în domeniul securității industriale, cu funcții de reglementare normativă și monitorizare în domeniul securității industriale. O mare parte de cerințe de securitate sunt parte a documentelor normativ-tehnice în domeniul securității industriale, care au indicativul NRS (norme și reguli de securitate), RG (reguli generale) și PG (proceduri generale), care deja sunt învechite și avînd un concept diferit de prevederile directivelor și standardelor europene.

 Reieșind din aceasta, Ministerul Economiei și-a propus elaborarea unor documente de politici, care ar viza modul de desfășurare a activităților desfășurate în domeniul securității industriale, pe compartimente (ramuri) aparte. Astfel, va fi ușurată activitatea agenților economici specializați, toate normele și cerințele de securitate fiind aprobate printr-un singur act, care va fi elaborat și promovat pe principii de transparență.

 Astfel, întru respectarea prevederilor Legii nr.239 din 13.11.2008 privind transparenţa în procesul decizional, Ministerul Economiei a elaborat proiectul Hotărîrii Guvernului cu privire la aprobarea cerințelor minime de securitate privind exploatarea sistemelor de distribuție a gazelor combustibile naturale.

Elaborarea proiectului derivă din necesitatea prevenirii avariilor, catastrofelor cu caracter tehnogen și a incidentelor, ce pot apărea în sistemele de alimentare cu gaze combustibile naturale, inclusiv la utilizarea buteliilor de uz casnic.

Prezentele cerințe minime de securitate se aplică pentru: conducte de gaze de distribuție din localităţile urbane şi rurale (inclusiv interrurale); staţii de reglare a presiunii gazelor (SRG) şi staţii de reglare a presiunii gazelor de tip bloc (SRGB), posturi de reglare a presiunii gazelor (PRG), instalaţii de reglare a presiunii gazelor (IRG); butelii individuale şi instalaţii de rezervoare de gaze lichefiate; conducte de gaze exterioare şi interioare, utilajele de gaze (instalaţiile tehnice) ale termocentralelor electrice, centralelor termice, inclusiv celor separate constructiv, înglobate, anexate la construcţie şi plasate pe acoperiş; instalaţii utilizatoare de gaze ale consumatorilor casnici; mijloace de protecţie contra coroziunii a conductelor şi recipientelor din oţel; sisteme şi mijloace de dirijare automată a proceselor tehnologice de distribuţie şi alimentare cu gaze; alte clădiri şi construcţii aferente sistemelor de alimentare cu gaze; recipiente şi butelii mobile prin intermediul cărora se transportă şi se livrează gaze GPL.

**Viceprim-ministru, Octavian CALMÎC**

 **ministru**